  Виталий Пронин Сьӧлта ёросысь Сюромошур школаысь пиналъёс писпу будэтыны кутскизы.Сьӧлта ёросысь Сюромошур школаысь нылпиос конской каштан нимаськись писпулэсь но яблокпулэсь кидысъёссэс стаканъёсы мерттӥзы.Ёросысь пиналъёсын нюлэсъёсты утён сярысь кенешонъёс, экологилы сӥзем праздникъёс ортчытъя «Октябрь» газетын ужась Дмитрий Гусев. Со кӧня ке ар талэсь азьло ӟеч кичӧлтонэн потӥз вал - Быдӟым ожмаськонэ быремъёсты буре вайыса, ёросын емышо садъёс мерттоно. Табере сыӵе вож интыос пушъемын котькуд муниципал кылдытэтын. Но таин гинэ мыло-кыдо воргорон дугдыны уг чакла, садъёс котькуд гурт вӧзын мед кылдозы шуыса сюлмаське. Уката умой, писпу мерттонэ пиналъёс пырисько ке.Д. Гусев пиналъёс доры буш киын уг лыкты - кузьым вае - тыпылэсь, яблокпулэсь, конской каштанлэсь кидысъёссэс. Ваньзэ тае ачиз азьлапал дася, кудзэ ке басьтэ.- Мыным потэ, котькуд адями улоназ мар ке но ӟечсэ лэсьтыны кулэ, - вера Д. Гусев. - Мыным кельше писпу мерттыны, адӟисько, пиналъёслы но со сюлэмзыя. Угось соослэн син азязы пичи кидыс бычыя, уд юнма но берло рос-прос писпулы пӧрме. Пиналъёс валаны кутско, котькуд адями котырысьтыз инкуазь понна ачиз кыл кутэ шуыса. Шумпотӥсько, одӥг писпуэн гинэ нылпиослэн дугдэмзы уг поты, быдэс нюлэс но мерттысалмы, шуо.Сюромошурысь нылпиосын таиз пумиськон 2-тӥез луиз ни. Декабре ортчем ужрадын тыпы кидыс мерттӥзы вал. Нылпиос асьсэос ик соосты киськало, будэмзэс чаклало. Нош шуныт кариськиз ке, юнмам удъёсты гурт вӧзазы мерттозы.Ангелина Снигирёва Туспуктӥз Д. Гусев Теги: инкуазезутён  